兒歸行
作者：孔武仲
朝代：宋

paragraphs: 兒歸兒不歸，朝爲子母歡。
暮爲禽鳥飛，故居不得返。
深林安可依，此身寂寞已如此。
我母在家應憶子，子今豈不思其親。
空有舊心無舊身，兒歸兒不歸。
春已暮，朝多風，夕多雨。
山雖有泉隴有黍，兒寒有誰訴，兒饑與誰語。
萬物卵翼皆相隨，兒今不得兒子母。
兒歸兒不歸，年年三月種麻時。
此聲煩且悲，聞昔一母生兩兒。
于已所生獨愛之，麻生指作還家期。
惟憎者來愛者去，物理反覆不可知。
天公豈欲故如此，善惡報敏如塤箎。
至今哀怨留空山，長爲鍳戒子母間。
豈獨行客愁心顔，兒歸摧痛傷心肝。